**Budapest Főváros II. Kerületi Önkormányzat Képviselő-testületének /2023. ( . .) önkormányzati rendelete**

**az átmeneti gazdálkodásról, az intézmények és a feladatok átmeneti finanszírozásáról**

Budapest Főváros II. Kerületi Önkormányzat Képviselő-testülete az Alaptörvény 32. cikk (2) bekezdésében meghatározott jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva, valamint az államháztartásról szóló - többször módosított - 2011. évi CXCV. törvény 25. §-ban foglalt felhatalmazás alapján a költségvetési gazdálkodás folyamatosságának biztosítása, a pénzügyi gondok elkerülése érdekében a költségvetési rendelet elfogadásáig a finanszírozás és a költségvetési gazdálkodás átmeneti szabályairól a következőket rendeli el:

**A rendelet hatálya**

**1. §**

(1) Budapest Főváros II. Kerületi Önkormányzat és intézményei - ideértve a Polgármesteri Hivatalt is - gazdálkodása és feladatai finanszírozása során jelen rendelet szabályait kell alkalmazni azon időszakban, amikor az államháztartásról szóló 2011. évi CXCV. törvény 25. §-a szerint az önkormányzat külön rendeletben jogosult a gazdálkodási szabályok megállapítására.

(2) Értelmező rendelkezések

*a)* átmeneti időszak: a tárgyév január 1-je és a tárgyévi költségvetési rendelet kihirdetése közötti időszak;

*b)* előző év: a tárgyévet megelőző költségvetési év;

*c)* tárgyév: azon költségvetési év, amelyre a Képviselő-testület még nem alkotta meg költségvetési rendeletét.

**Átmeneti finanszírozási és gazdálkodási szabályok**

**2. §**

A Képviselő-testület felhatalmazza a Polgármestert az átmeneti időszakban az önkormányzat bevételeinek folytatólagos beszedésére és a kiadásoknak a 3-12. §-okban meghatározott feltételekkel történő teljesítésére.

**3. §**

(1) A nem intézmények által ellátott önkormányzati feladatok és az intézmények működési kiadásainak havi teljesítéséhez az előző évi jóváhagyott hatályos működési célú költségvetési támogatásokból az 1/12 részének megfelelő összegű költségvetési támogatási előirányzatok használhatóak fel.

(2) Az (1) bekezdésben foglalttól eltérő mértékű működési támogatás biztosítását indokolt esetben - ideértve azon eseteket is, amelyek a Képviselő-testület előző évi döntése alapján, a tárgyév átmeneti időszakában jelentkező végrehajtás okán keletkeznek - a Polgármester engedélyezheti. Az így folyósított többlettámogatás okáról és mértékéről a Polgármester a következő rendes ülésen tájékoztatást ad a Képviselő-testületnek.

(3) Az önkormányzat 100 %-os tulajdonában álló gazdasági társaságok feladatellátáshoz kapcsolódó működési támogatása az előző évi jóváhagyott hatályos működési célú költségvetési támogatásokból az 1/12 részének megfelelő összegű költségvetési támogatási előirányzatok használhatóak fel. Ez alól kivételt képez a II. Kerületi Sport és Szabadidősport Nonprofit Kft., ahol a támogatás összegének megállapításánál figyelembe kell venni az új wellness részleg működtetésének havi költségét, maximum 6.000.000 Ft erejéig.

(4) A nem intézmények által ellátott önkormányzati feladatok és a Polgármesteri Hivatal dologi kiadásainak havi teljesítése az (1) pontnak megfelelően, illetve a folyamatos szerződésekben előírt mértékig történhet. Ez alól kivételt képeznek azok a dologi kiadások, ahol az aktuális díj fizetési gyakorisága féléves vagy éves és a fizetési kötelezettség ebben az időszakban esedékes.

(5) Az átmeneti időszakban általános bérfejlesztésre kötelezettséget vállalni nem lehet, kivétel a közalkalmazottak és a köztisztviselők előmenetelével kapcsolatos átsorolások, valamint a jogszabályi változások miatti kötelező többlet juttatások időarányos része, illetve a jogszabályban kötelezően meghatározott juttatások, költségtérítések.

(6) Az átmeneti időszakban a Polgármesteri Hivatal alkalmazásában álló köztisztviselők részére a Képviselő-testület előző évi költségvetési rendeletében elfogadott mértékű illetménykiegészítés fizethető.

(7) Az átmeneti időszakban a Polgármesteri Hivatal alkalmazásában álló köztisztviselők részére a közszolgálati tisztviselőkről szóló 2011. évi CXCIX. törvény 133. § (3) bekezdése szerint az előző évre megállapított alapilletmény-eltérítéssel számolt illetmény fizethető. Az Intézményeknél a 2023. évi költségvetésben biztosított 30.000 Ft rezsitámogatás továbbra is fizethető.

(8) Jutalom nem fizethető, kivételt képez az átmeneti időszak alatt esedékessé vált jubileumi jutalom, valamint az előző évben kiírt céljutalom a teljesítés igazolások alapján.

(9) Az átmeneti időszak alatt a betöltetlen álláshely terhére megbízási szerződés köthető abban az indokolt esetben, ha az ellátandó feladat elvégzése más módon nem lehetséges.

(10) A jogerős döntések szerinti kötelezettségek kifizethetőek.

(11) Az előző év végéig benyújtott, nyertes pályázatokhoz rendelt önrészek, valamint az utófinanszírozás keretében biztosított támogatások terhére történő kifizetések teljesíthetőek.

(12) Az intézmény feladatellátásához szükséges lejáró szolgáltatási szerződések előző évi feltételeknek megfelelően újraköthetők. Az aktuális piaci feltételekhez igazítás a költségvetés elfogadása után lehetséges.

(13) A Polgármesteri Hivatal vezetői reprezentációs keretek kiadásainak havi teljesítése az előző évi eredeti reprezentációs kiadási előirányzatok 1/12 részének mértékéig történhet.

(14) A Polgármesteri Hivatalnál a 2024. évi helyi önkormányzati valamint az Európa parlamenti választások (továbbiakban: Választás) előkészítésével kapcsolatos tárgyi eszköz beszerzés és dologi kifizetés indokolt esetben teljesíthető, melyre a tárgyévi költségvetésben fedezetet kell biztosítani.

**4. §**

(1) A 3. § (4) bekezdésében foglaltakon túl a Képviselő-testület minősített többséggel meghozott döntései alapján a tárgyévi költségvetésben tervezendő - és a döntéshez a végrehajtási felhatalmazást biztosító - feladatok előirányzatai terhére lehet kötelezettséget vállalni, valamint kiadásokat teljesíteni.

(2) Az előző év költségvetési rendeletében a tárgyévi költségvetés terhére jóváhagyott beruházási, felújítási és működési feladatokra - az előző év költségvetési rendeletének 18. táblájában meghatározott előirányzatok mértékéig - kötelezettség vállalható, és kiadás teljesíthető.

**5. §**

A Képviselő-testület a szociális igazgatásról és egyes szociális és gyermekjóléti ellátásokról szóló 3/2015. (II. 27.) önkormányzati rendelete (továbbiakban: Szoc. rendelet) alapján biztosított szociális pénzbeli és természetbeni támogatások a rendeletben foglaltak betartása mellett kifizethetőek.

**6. §**

A bérlakás elidegenítési feladatokhoz kapcsolódóan kifizethetők:

*a)* az előző évről áthúzódó munkák ellenértékei;

*b)* az előző december 31-ig megkötött szerződések ellenértékei;

*c)* az átmeneti időszakban ténylegesen befolyt bevételekkel összefüggően felmerülő kiadások.

**7. §**

A bérlakás felújítási és karbantartási feladatokhoz kapcsolódóan kifizethetők:

*a)* a Bérlakás felújítási programhoz kapcsolódó kiadások;

*b)* a II. Kerületi Városfejlesztő Zrt. által indított lakás karbantartási és felújítási közbeszerzésekhez kapcsolódó, az Önkormányzat részére továbbszámlázott összegek.

**8. §**

(1) A nem önkormányzati intézmények, alapítványok, egyéb szervezetek részére kifizetések kizárólag az előző év december 31-ig megkötött megállapodások, illetékes bizottságok döntései, képviselő-testületi kötelezettségvállalások alapján teljesíthetők.

(2) A védőnők illetményen felüli egyéb juttatásainak kifizetése az Észak- budai Szent János Centrumkórház részére az előző évi mértéknek megfelelően teljesíthető.

**9. §**

(1) A nem intézmények által ellátott önkormányzati feladatok és az intézmények felújítási, beruházási feladataihoz és felhalmozási célú pénzeszköz átadásaihoz kapcsolódóan:

*a)* az előző évi elvégzett és leigazolt munkák ellenértéke kifizethető,

*b)* a korábbi képviselő-testületi vagy bizottsági döntések alapján már folyamatban lévő közbeszerzési eljárások keretében szerződés köthető és kifizetés teljesíthető,

*c)* a korábbi képviselő-testületi vagy bizottsági döntések alapján kiírásra kerülhetnek a közbeszerzési eljárások, amelyek alapján szerződés köthető és kifizetés teljesíthető,

*d)* az előző év december 31-ig megkötött szerződések tárgyévi üteme szerint elvégzett és leigazolt munkák ellenértéke kifizethető.

(2) A jóváhagyott, folyamatban lévő felhalmozási feladatoknál szerződésmódosítás csak a Képviselő-testület minősített többségű döntésével irányulhat az előző év december 31-ig megkötött szerződés tárgyévi üteme nettó összegének növelésére.

(3) Új fejlesztési pénzeszköz átadásra és feladatra közbeszerzési eljárás nem indítható, kötelezettség nem vállalható, kifizetés nem teljesíthető, ide nem értve a Képviselő-testület minősített többséggel meghozott döntései alapján a tárgyévi költségvetésben tervezendő - és a döntéshez a végrehajtási felhatalmazást biztosító - esetekben.

**10. §**

Az Önkormányzat a fizetési számláján átmenetileg szabadnak minősíthető pénzeszközeit a Polgármesteri Hivatal útján – a központi költségvetésből származó hozzájárulások és támogatások kivételével – a számlavezető pénzintézetnél betétként, legfeljebb 1 hónapos lekötéssel elhelyezheti.

**11. §**

(1) A tárgyévi költségvetés terhére, az általános tartalékon belül, „Átmeneti időszak feladattal nem terhelt tartaléka” jogcím alatt létrehozott tartalék összege 90.000.000 Ft, amelynek felhasználását az egyedi cél meghatározásával a Polgármester engedélyezi. A nevezett tartalék összeg a Választás előkészítésére fordítható 30.000.000 Ft összeget is magába foglalja.

(2) Az (1) bekezdés szerinti tartalék terhére tartós kötelezettség nem vállalható.

(3) Gépek, berendezések, felszerelések körébe tartozó új beszerzést indokolt esetben az (1) bekezdés szerinti általános tartalék terhére a Polgármester engedélyezhet. A beszerzés egyedi értékhatára az 2.000.000 Ft-ot, az összes ilyen beszerzés értékhatára az átmeneti időszakban pedig a 20.000.000 Ft-ot nem haladhatja meg.

(4) A Választásra fordítható összeg gépek, berendezések, felszerelések beszerzésére illetve dologi kiadásokra egyaránt használható a szükséges és indokolt felosztásban.

**12. §**

Az érvényben lévő szerződések csak jogszabályi változásokból adódóan módosíthatók.

**Záró rendelkezések**

**13. §**

Ez a rendelet 2024. január 1-jén lép hatályba, és a 2024. évi költségvetési rendelet hatálybalépésével egyidejűleg hatályát veszti.

|  |  |
| --- | --- |
| **Örsi Gergely** **polgármester** | **dr. Szalai Tibor** **jegyző** |

Általános indokolás

Az államháztartásról szóló többször módosított 2011. évi CXCV. törvény (továbbiakban: Áht.) 25. §-ban foglalt felhatalmazás alapján megalkotott rendelet célja az átmeneti időszak finanszírozására vonatkozó szabályozás és a költségvetési gazdálkodási szabályozás meghatározása, a folytonosság fenntartása, a pénzügyi zavarok elkerülése érdekében.

Részletes indokolás

**Az 1. §-hoz**

Az (1) bekezdés az Áht. megfelelő hivatkozását rögzíti a rendeletalkotásra.

A (2) bekezdés a rendeletben alkalmazott kifejezésekre vonatkozó értelmező rendelkezéseket tartalmaz.

**A 2. §-hoz**

A Polgármester felhatalmazását tartalmazza az átmeneti időszak bevételeinek beszedésére és kiadásainak teljesítésére.

**A 3. §-hoz**

Az (1) bekezdés a nem intézmények által ellátott önkormányzati feladatok és az intézmények működési kiadásainak teljesítése vonatkozásában határozza meg az átmenti időszakban felhasználható összeg nagyságát.

A (2) bekezdés az előző évben elfogadott Képviselő-testületi döntések hatására indokolt többlettámogatás engedélyezésére tartalmaz felhatalmazást a Polgármesternek, tájékoztatási kötelezettség előírásával.

A (3) bekezdés az önkormányzat 100 %-os tulajdonában álló társaságok kötelező feladatellátásához kapcsolódó finanszírozás mértékét határozza meg.

A (4) bekezdés a nem intézmények által ellátott önkormányzati feladatok és a Polgármesteri Hivatal dologi kiadásainak teljesítése vonatkozásában határozza meg az átmenti időszakban felhasználható összeg nagyságát.

Az (5) - (8) bekezdés a közalkalmazottak és köztisztviselők bérfejlesztésével, illetménykiegészítésével, az alapilletmény eltérítésével és a jutalom kifizetésével kapcsolatos szabályokat tartalmazza.

A (9) bekezdés előírja a megbízási díjas szerződések feltételeit.

A (10) bekezdés előírja, hogy jogerős döntések esetén a kifizetést teljesíteni kell.

A (11) bekezdés az előző évben benyújtott, vagy utófinanszírozott pályázatok kifizethetőségét szabályozza.

A (12) bekezdés az intézményi feladatellátáshoz szükséges, lejáró szerződések újra kötésének feltételeit szabályozza.

A (13) bekezdés vezetői reprezentációs kiadások kifizethetőségét szabályozza.

A (14) bekezdés a Választás előkészítésével kapcsolatban felmerülő kifizetéseket szabályozza.

**A 4. §-hoz**

Az (1) bekezdés a Képviselő-testület döntése alapján lehetővé teszi a tárgyévi költségvetésben tervezendő előirányzatok terhére a kötelezettségvállalást és a pénzügyi teljesítést.

A (2) bekezdés az előző évben elfogadott, de a tárgyévre vonatkozó működési, felújítási és beruházási előirányzatok mértékéig engedélyezi a kötelezettségvállalást és pénzügyi teljesítést.

**Az 5. §-hoz**

Lehetővé teszi bármely jogcímen szociális segélyek kifizetését.

**A 6. §-hoz**

A bérlakás elidegenítési feladatokhoz kapcsolódó kifizetéseket szabályozza.

**A 7. §-hoz**

A bérlakás felújítási és karbantartási feladatokhoz kapcsolódó kifizetéseket szabályozza.

**A 8. §-hoz**

Az (1) bekezdés a nem önkormányzati intézmények, alapítványok, egyéb szervezetek részére történő kifizetések alapjául szolgáló megállapodások megkötésének, bizottsági, Képviselő-testületi döntések meghozatalának határidejét rögzíti.

A (2) bekezdés a védőnők illetményen felüli, az önkormányzat által biztosított juttatásainak mértékéről rendelkezik.

**A 9. §-hoz**

Az (1) bekezdés a nem intézmények által ellátott önkormányzati feladatok és az intézmények felújításaihoz, beruházásaihoz kapcsolódó kötelezettségvállalások, kifizetések feltételeit szabályozza.

A (2) bekezdés a felhalmozási feladatokat megalapozó kötelezettségvállalások módosítási határidejét és a módosítás egyéb feltételeit rögzíti.

A (3) bekezdés elrendeli, hogy új fejlesztési feladatra, pénzeszköz átadásra csak a 4. § alapján van lehetőség.

**A 10. §-hoz**

Az Önkormányzat fizetési számláján lévő, átmenetileg szabad pénzeszközök betétként való elhelyezéséről rendelkezik.

**A 11. §-hoz**

Az átmeneti időszak alatt felhasználható feladattal nem terhelt tartalékkerettel kapcsolatos felhatalmazást, felhasználási szabályokat, keretösszegeket tartalmazza.

**A 12. §-hoz**

Az érvényben lévő szerződések módosításának szabályát rögzíti.

**A 13. §-hoz**

A hatályba léptető és hatályon kívül helyező rendelkezéseket tartalmazza.